Mann funnet fastklemt under bil - døde på sykehus
Den første meldingen fra politiet gikk ut på at mannen skal ha blitt påkjørt, men politiet sier nå at omstendighetene rundt hendelsen er uklare. Da nødetatene kom frem til stedet fant de vedkommende fastklemt under en bil. Politiet måtte velte bilen for å frigjøre mannen. – Han ble kjørt direkte til sykehuset, hvor han etter hvert ble erklært død, sier operasjonsleder Rune Hekkelstrand i Oslo politidistrikt til VG. Flere vitner til hendelsen opplyser at det trolig dreier seg om en ulykke. – Vitneopplysninger tilsier at personen nettopp hadde kjørt bilen, og på en eller annen måte havnet under den, opplyser Hekkelstrand.Operasjonslederen forteller at det er svært uklare omstendigheter i saken, men at en person skal ha kjørt bilen, så stoppet ved Økern og gått ut. Deretter har han kommet i kontakt med en annen person. Denne personen har politiet nå kontroll på og vedkommende blir fraktet til politistasjonen for å bli avhørt. Identiteten til den omkomne er foreløpig ikke kjent. Kriminalteknikere er ventet til ulykkesstedet og politiet sier de vil etterforske saken videre. Politiet ble varslet om hendelsen 19.59.
En mann døde etter at han havnet under det som ifølge vitner trolig var sin egen bil ved Økern i Oslo fredag kveld.